Må ikke forveksles med Sportsklubben Varg.

**Idrettslaget Varg** (stiftet som *Arbeidernes Idrettslag* 1. mai 1923) er en norsk svømmeklubb fra Oslo. Foruten konkurransesvømming driver idrettslaget med svømmeopplæring og instruksjon.

Historie
--------

1. mai 1923 møttes en gruppe fagorganiserte arbeidere i nordre sving på Dælenenga idrettsplass etter initativ fra Olaf Thorsen. Sammen stiftet de en idrettsklubb som fikk navnet *Arbeidernes Idrettslag*. Konstituerende møte ble holdt kort tid etter i Toftes gate 54 på Grünerløkka, og første formann ble Carl Søderstrøm. Arbeidernes Idrettslag var i mars 1924 med på å arrangere brytestevnet som var en av de utløsende årsakene til at Arbeidernes Idrettsforbund ble stiftet. I etterkant av stevnet ble 16 brytere ekskludert fra Norges Bryteforbund, fordi de angivelig hadde drevet politkk. På stevnet hadde det blitt flagget med røde flagg og Internasjonalen var blitt sunget. 8. og 9. juni samme år ble Arbeidernes Idrettsforbund konstituert, med AIL blant medlemmene.

Arbeidernes Idrettslag vokste raskt og fikk 700 medlemmer i løpet av det første året. Klubben drev fra begynnelsen friidrett og begynte etter kort tid også med atletikk (bryting og boksing). I 1926 kom svømming på programmet. I 1927 brøt 12 medlemmer ut og dannet Sportsklubben Oslo-Ørn. 9. desember 1932 slo Arbeidernes Idrettslag seg sammen med *Idrettslaget Varg*, og sammenslutningen tok navnet *Arbeideridrettslaget Varg*. Etter frigjøringen i 1945, da norsk idrett ble forent i Norges Idrettsforbund, ble navnet til det nåværende *Idrettslaget Varg*.

Varg har vært en pioner i norsk kvinneidrett. Arbeidernes Idrettslag startet i 1926 den første kvinnegruppe i friidrett. I 1931 opprettet klubben kvinnegruppe i svømming.

I årenes løp har Varg hatt aktiviteter innen atletikk, bandy, friidrett, orientering, ski, sykling, tennis, volleyball, svømming, vannpolo og livredning. I 1954 ble Vargs kvinnelag i volleyball norgesmestere.

Etter hvert tok vannaktivitetene mer og mer over, og klubben har vært blant Norges ledende svømmeklubber. Varg var delaktig da Tøyenbadet ble bygget på 1950-tallet. I dag holder Varg til på Furuset, men har også aktivitet i flere andre svømmeanlegg i Oslo.

Kongepokalvinnere fra Varg
--------------------------

* Erik Haugen: 1951
* Øivind Gunnerud: 1955, 1956
* Lisbeth Søderstrøm: 1962, 1963
* Monique Rødahl: 1980
* Tom Eilert Karlsen: 1996, 1999
* Morten Nystrøm: 2001
* Anne-Mari Gulbrandsen: 2002, 2003

Referanser
----------

1. ↑  «Svømmeopplæring og svømmetrening i I.L. Varg vår/høst 2013». Arkivert fra originalen (doc) 4. mars 2016. Besøkt 14. juni 2013.
2. 1 2 3 4 5 6  «Idrettslaget Vargs historie gjennom 85 år». Arkivert fra originalen (doc) 4. mars 2016. Besøkt 14. juni 2013.
3. 1 2  Petter Larsen (1979). *Med AIF-stjerna på brystet: glimt fra norsk arbeideridrett*. Oslo: Tiden. ISBN 8210018531.
4. ↑  «Om Oslo-Ørn» (blogg). Besøkt 14. juni 2013.
5. ↑  «Mesterskap og Kongepokal til AIL Varg-jentene», Arbeiderbladet 16. august 1954, s. 9.
6. ↑  Tor Arne Volden (11. juli 2012). «Kongepokalvinnere i Norges Svømmeforbund». Norges Svømmeforbund. Besøkt 14. juni 2013.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Oslo Byleksikon
 |